HU Az Európai Unió Hivatalos Lapja L 201/49

A BIZOTTSÁG 718/2013/EU RENDELETE

(2013. július 25.)

a hozzáadott fitoszterolokat, fitoszterol-észtereket, fitosztanolokat és/vagy fitosztanol-észtereket tartalmazó élelmiszerek és élelmiszer-összetevők címkézéséről szóló 608/2004/EK rendelet módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel az élelmiszerek címkézésére, kiszerelésére és reklámozására vonatkozó tagállami jogszabályok közelítéséről szóló, 2000. március 20-i 2000/13/EK európai parlamenti és tanácsi irányelvre (1) és különösen annak 4. cikke (3) bekezdésére,

mivel:

(1) Az élelmiszerügyi tudományos bizottság 2002. szeptember 26-i véleményét (2) követően, valamint annak érdekében, hogy a hozzáadott fitoszterineket (fitoszterolokat), fitoszterin-észtereket (fitoszterol-észtereket), fitosztanolokat és fitosztanol-észtereket tartalmazó élelmiszereket és élelmiszer-összetevőket vásárló fogyasztók megfelelő tájékoztatáshoz jussanak, a hozzáadott fitoszterolokat, fitoszterol-észtereket, fitosztanolokat és/vagy fitosztanol-észtereket tartalmazó élelmiszerek és élelmiszer-összetevők címkézéséről szóló, 2004. március 31-i 608/2004/EK bizottsági rendelet (3) további olyan információk kötelező feltüntetetését írja elő, amelyeknek a szóban forgó élelmiszerek címkéjén a 2000/13/EK irányelv 3. cikkében meghatározott információk mellett szerepelniük kell.

(2) A 608/2004/EK rendelet előírja, hogy az ilyen élelmiszerek és élelmiszer-összetevők címkéjén többek között fel kell tüntetni, hogy a terméket kizárólag olyan személyeknek szánják, akik csökkenteni kívánják vérük koleszterinszintjét. E kötelezően feltüntetendő állítás annak biztosítását szolgálja, hogy a termék eljusson célcsoportjához, és hogy a célcsoporthoz nem tartozó személyek szükségtelenül ne fogyasszák azt.

(3) Az élelmiszerek címkéin nem kötelezően feltüntetendő, tápanyag-összetételre és egészségre vonatkozó állításokat az élelmiszerekkel kapcsolatos, tápanyag-összetételre és egészségre vonatkozó állításokról szóló, 2006. december 20-i 1924/2006/EK európai parlamenti és tanácsi rendelet (4) szabályozza. A fentieknek megfelelően az élelmiszerekkel kapcsolatos, a betegségek kockázatának csökkentéséről, illetve a gyermekek fejlődéséről és egészségéről szóló, egészségre vonatkozó egyes állítások engedélyezéséről, illetve engedélyezésének elutasításáról szóló, 2009. október 21-i 983/2009/EK bizottsági rendelet (5), az élelmiszerekkel kapcsolatos, a betegségek kockázatának csökkentéséről, illetve a gyermekek fejlődéséről és egészségéről szóló, egészségre vonatkozó egyes állítások engedélyezéséről, illetve engedélyezésének elutasításáról szóló, 2010. május 5-i 384/2010/EU bizottsági rendelet (6), valamint a nem a betegségek kockázatának csökkentését, illetve a gyermekek fejlődését és egészségét érintő, élelmiszerekkel kapcsolatos, egészségre vonatkozó, engedélyezett állítások jegyzékének megállapításáról szóló, 2012. május 16-i 432/2012/EU bizottsági rendelet (7) bizonyos feltételek betartása mellett engedélyezte a növényi szterineket (szterolokat) és növényi sztanolokat tartalmazó élelmiszerek esetében a vérkoleszterinszint csökkentését és szinten tartását érintő, egészségre vonatkozó állítások feltüntetését.

(4) A 983/2009/EK rendelet bizonyos feltételek mellett engedélyezte az alábbi, egészségre vonatkozó állítások alkalmazását: „Bizonyított, hogy a növényi szterinek (szterolok) csökkentik a vér koleszterinszintjét. A magas koleszterinszint a szívkoszorúér-betegség kialakulásában kockázati tényező” és „Bizonyított, hogy a növényi sztanin (sztanol)-észterek csökkentik a vér koleszterinszintjét. A magas koleszterinszint a szívkoszorúér-betegség kialakulásában kockázati tényező”.

(5) A 384/2010/EU rendelet bizonyos feltételek mellett engedélyezte az alábbi, egészségre vonatkozó állítások alkalmazását: „Bizonyított, hogy a növényi szterinek és sztanolészterek csökkentik a vér koleszterinszintjét. A magas koleszterinszint a szívkoszorúér-betegség kialakulásában kockázati tényező.”

(6) A 432/2012/EU rendelet bizonyos feltételek mellett engedélyezte az egészségre vonatkozó alábbi állítások alkalmazását: „A növényi szterinek (szterolok)/sztaninek (sztanolok) hozzájárulnak a vér normál koleszterinszintjének fenntartásához.”

(7) Az engedélyezett, egészségre vonatkozó állítások a 608/2004/EK rendeletben meghatározott, a célcsoporttal kapcsolatos, kötelezően feltüntetendő állításokkal együtt azokat a fogyasztókat is esetlegesen fogyasztásra ösztönözhetik, akiknek nincs szükségük vérkoleszterinszintjük szabályozására. Ezért a hozzáadott fitoszterineket (fitoszterolokat), fitoszterin-észtereket (fitoszterol-észtereket), fitosztanolokat és/vagy fitosztanol-észtereket tartalmazó élelmiszerek és élelmiszer-összetevők címkéjén szereplő információk egységességének biztosítása érdekében helyénvaló a 608/2004/EK rendeletben meghatározott kötelező állításokat módosítani oly módon, hogy megfogalmazásuk továbbra is megfelelően szolgálja az eredeti tájékoztatási célt.

(8) Annak lehetővé tétele érdekében, hogy az élelmiszer-ipari vállalkozások termékeik címkézését az e rendelet által bevezetett követelményeknek megfelelően módosítani tudják, megfelelő átmeneti időszakot kell megállapítani e rendelet alkalmazására.

(9) Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével, és sem az Európai Parlament, sem a Tanács nem ellenezte őket,

ELFOGADTA EZT A RENDELETET:

1. cikk

A 608/2004/EK rendelet módosítása

A 608/2004/EK bizottsági rendelet 2. cikke 3. pontjának helyébe a következő szöveg lép:

„3. fel kell tüntetni, hogy a terméket rendeltetésénél fogva nem szánják olyan személyeknek, akiknek nincs szükségük vérkoleszterinszintjük szabályozására.”

2. cikk

Átmeneti intézkedések

Azon, hozzáadott fitoszterineket (fitoszterolokat), fitoszterin-észtereket (fitoszterol-észtereket), fitosztanolokat és/vagy fitosztanol-észtereket tartalmazó élelmiszerek és élelmiszer-összetevők, amelyeket 2014. február 15. előtt hoztak forgalomba vagy címkéztek fel, és amelyek nem felelnek meg e rendelet követelményeinek, a készletek kimerüléséig forgalmazhatók.

3. cikk

Hatálybalépés

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2013. július 25-én. a Bizottság részéről az elnök José Manuel BARROSO

(1) HL L 109., 2000.5.6., 29. o.

(2) Az Élelmiszerügyi Tudományos Bizottság véleménye: General view on the long-term effects of the intake of elevated levels of phytosterols from multiple dietary sources (A többféle élelmi forrásból származó fitoszterol emelt szintű bevitelének hosszú távú hatásairól szóló általános álláspont).

(3) HL L 97., 2004.4.1., 44. o.

(4) HL L 404., 2006.12.30., 9. o.

(5) HL L 277., 2009.10.22., 3. o.

(6) HL L 113., 2010.5.6., 6. o.

(7) HL L 136., 2012.5.25., 1. o.